Document ID: 32011D0517

KOMISJONI RAKENDUSOTSUS,
25. august 2011,
Aserbaidžaani tunnustamise kohta vastavalt Euroopa Parlamendi ja nõukogu direktiivile 2008/106/EÜ seoses meremeeste väljaõppe- ja diplomeerimissüsteemidega
(teatavaks tehtud numbri K(2011) 6003 all)
(EMPs kohaldatav tekst)
(2011/517/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 19. novembri 2008. aasta direktiivi 2008/106/EÜ meremeeste väljaõppe miinimumtaseme kohta, (1) eriti selle artikli 19 lõiget 3,
võttes arvesse Belgia 7. augusti 2008. aasta taotlust
ning arvestades järgmist:
(1)
Direktiivi 2008/106/EÜ kohaselt võivad liikmesriigid otsustada kinnitada kolmandate riikide välja antud meremeeste asjakohased tunnistused, tingimusel et komisjon on asjaomast kolmandat riiki tunnustanud. Kõnealused kolmandad riigid peavad täitma kõiki nõudeid, mis on kehtestatud Rahvusvahelise Mereorganisatsiooni (IMO) 1978. aasta meremeeste väljaõppe, diplomeerimise ja vahiteenistuse aluste rahvusvahelises konventsioonis (STCW-konventsioon), (2) mida on muudetud 1995. aastal.
(2)
Belgia esitas 7. augustil 2008 taotluse Aserbaidžaani tunnustamiseks. Pärast Belgia taotluse saamist hindas komisjon Aserbaidžaani väljaõppe- ja diplomeerimissüsteeme, et kontrollida STCW-konventsiooni nõuete täitmist Aserbaidžaanis ja seda, kas tunnistustega seotud pettuse vältimiseks on võetud asjakohased meetmed. Kõnealune hindamine põhines Euroopa Meresõiduohutuse Ameti ekspertide 2009. aasta veebruaris teostatud kontrollimise tulemustel. Kõnealuse kontrollimise käigus tehti kindlaks väljaõppe- ja diplomeerimissüsteemide teatavad puudused.
(3)
Komisjon esitas liikmesriikidele aruande hindamise tulemuste kohta.
(4)
4. detsembri 2009. aasta ja 26. oktoobri 2010. aasta kirjas palus komisjon Aserbaidžaanil esitada tõendid kõnealuste puuduste kõrvaldamise kohta.
(5)
Aserbaidžaan esitas 13. jaanuar 2010. aasta ja 24. detsembri 2010. aasta kirjas nõutud teabe ja tõendid kõigi vastavuse hindamise käigus tuvastatud puuduste kõrvaldamiseks võetud asjakohaste ja piisavate parandusmeetmete kohta.
(6)
Vastavuse hindamistulemustest ja Aserbaidžaani esitatud teabe hindamisest ilmneb, et Aserbaidžaan vastab kõigile STCW-konventsiooni nõuetele ning on võtnud asjakohased meetmed tunnistustega seotud pettuse vältimiseks. Komisjon peaks seepärast Aserbaidžaani tunnustama.
(7)
Käesoleva otsusega ettenähtud meetmed on kooskõlas laevade põhjustatud merereostuse vältimise ja meresõiduohutuse komitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 2008/106/EÜ artikli 19 kohaldamisel tunnustatakse Aserbaidžaani seoses meremeeste väljaõppe ja diplomeerimissüsteemidega.
Artikkel 2
Käesolev otsus on adresseeritud liikmesriikidele.
Brüssel, 25. august 2011

Labels: 12
8
18
9